Badminton har fået ny formand

Henrik Parkhøi har afløst Steffen Moe. Mød Henrik her.

Jeg svinger ned af gangen til badmintonhallen, og ud af omklædningsrummet kommer han slæbende på en stor papkasse. ”Et øjeblik, jeg skal lige sørge for der er frugt til alle ungerne”, siger han og stryger ud for at hente mere af det sunde. Ungdomsafdelingen har opstartsweekend for 58 børn i alderen fra 7-15 år, og den energiske hjælper er vores nye formand, Henrik Parkhøi.

Inde i hallen betragter cheftræner Jonas Rasmussen en flok opmærksomme børn, som sluger alt hvad Joakim Fischer, der er kommet for at hjælpe, fortæller. ”Vores bedste spillere vil rigtig gerne hjælpe”, starter Henrik Parkhøi og kigger ind i hallen. ”Udviklingen i medlemstallet i ungdomsafdelingen det sidste år er en af mange rigtig gode ting, jeg har været vidne til i SIF. I dag er vi 167 mod lige under 100 for et år siden. Der sker en masse gode ting på et bredt spektrum fra miniton (børn + forældre) til ungdomslandsholdsspillere, det glæder mig at vi som klub rummer det.”

”På seniorniveau er det fantastisk at se nogle af verdens bedste spille for SIF, og guldet sidste sæson selvsagt en fantastisk begivenhed for klubben. Jeg vil dog også gerne fremhæve det øgede aktivitetsniveau, der generelt er i klubben på breddeholdene. De ting lader sig kun gøre takket være afdelingens frivillige. Det er måske i virkeligheden dem, som danner fundamentet for en velfungerende forening, og jeg har altid været dybt imponeret af ånden hos de frivillige i Skovshoved. Her findes kulturbærere, jeg ikke har oplevet andre steder.”

”Når det er sagt, synes jeg også der er plads til forbedring. Vi skal blive bedre til at binde alle de gode ting sammen i et mere samlet klubliv. Vejen frem mod dette er bl.a. kommunikation og information, og her halter det nok lidt. Glæden over at få et anerkendende klap på skulderen fra sine klubkammerater når man har vundet er lige stor, om man er U13 B-spiller eller 1.holdsspiller. Vi skal fortælle alle de historier som skaber positiv energi omkring hele klubben”.

Parkhøi bliver lidt mere alvorlig. ”Det øgede aktivitetsniveau vi oplever på alle niveauer skaber imidlertid også behov for øgede indtægter. Hovedparten kommer fra vores kontingent, og da vi er ved at være tæt på at udnytte kapacitets maksimum på vores faciliteter, er det svært at hente mere her. Heldigvis er sponsorindtægterne og støtten til klubben øget markant de senere år, men der er plads til flere. Det arbejder vi allerede med, så vi kan give alle medlemmer en god oplevelse og en følelse af at de får noget for deres kontingent”.

”Kigger jeg 5-10 år frem, ser jeg et SIF med flere aktiviteter på tværs af de forskellige ting i afdelingen. Det er ikke nogen selvfølge at man har Danmarks bedste badmintonklub, fordi man har det bedste ligahold. Fejringen af ligaguldet hvor alle typer i klubben ungdom, elite, frivillig, bredde, veteran, var et godt eksempel på det klubliv jeg godt kunne tænke mig.

Mere af det vi har, bundet bedre sammen, kunne være en rammende arbejdstitel.”

”SIF er et sted med en konstant puls. Mit ønske er også, at vi får vist det til andre udefra. Eksempelvis gennem afholdelse af ungdomsturneringer, som DM for hold eller Breddeturneringer som vi havde sidste år, og har sagt ja til igen denne sæson. Vi må meget gerne signalere at SIF er et sted, hvor der er plads til alle”.

En ny gruppe børn vælter ind i badmintonforhallen. Dagens program viser, at det er blevet deres tur til at komme ind i hallen. Det summer af liv, præcis som Henrik Parkhøi ønsker det skal være.

Faktaboks:

Henrik Parkhøi, 45 år

Gift og far til 4, direktør og medejer i Maj Invest

Opvokset i Fredensborg, hvor hans far var både formand og ungdomsformand i badmintonklubben.

Startede med at spille fodbold, siden badminton og tennis, hvor han som ungdomsspiller var en ganske habil spiller.

Sprang akillessenen to gange og stoppede med badminton. Begyndte som 40-årig i stedet at løbe maraton med 2:41 som bedste tid.

Været ungdomsformand i Helsingør Badmintonklub (som 18-årig), seniorspiller formand i CBK, medlem af KBKr´s ungdomsudvalg, bestyrelsesmedlem i B1903.

Tilknyttet SIF som forældre og sponsor siden 2012.